TIV Ukrainadagi O‘zbekiston fuqarolarining evakuatsiyasi yuzasidan qo‘shimcha axborot berdi

O‘zbekiston Tashqi ishlar vazirligining rasmiy vakili Yusup Kabuljanov Ukrainada qolayotgan o‘zbekistonliklarni vatanga evakuatsiya qilish bo‘yicha qo‘shimcha ma’lumotlar taqdim etdi.
“Ayrim ommaviy axborot vositalari va ijtimoiy tarmoqlarda Ukraina oliy o‘quv yurtlarida tahsil olayotgan O‘zbekiston fuqarolari yerto‘lalarda qolishga majbur bo‘layotgani, ularga birinchi zarur mahsulotlar yetishmay qolgani to‘g‘risida ma’lumotlar tarqalayotgani yuzasidan quyidagilarni ma’lum qilamiz.
O‘zbekistonning Ukrainadagi elchixonasi vaziyat qay darajada murakkab bo‘lishidan qat’i nazar, ushbu mamlakatda bo‘lib turgan vatandoshlarimizni evakuatsiya qilishni tashkil etish bo‘yicha kuchaytirilgan tartibda ishlamoqda.
Diplomatik missiya vakillari yurtdoshlarimiz bilan doimiy aloqa o‘rnatib, yuzaga kelayotgan masalalarni tezkorlik bilan hal etib kelmoqda. Xarkovda bo‘lib turgan elchixona mas’ul xodimi o‘zbekistonlik talabalar bilan bevosita muloqotda bo‘lib, ularning barcha masalalarini hal etmoqda.
Elchixona hamda Ukrainadagi diasporamiz vakillari ko‘magida Xarkov va Zaporojye shaharlarida bo‘lib turgan o‘zbekistonlik talabalar uch mahal ovqat bilan ta’minlanmoqda. Shu bilan birga, Zaporojye milliy universiteti rahbariyati ham talabalarga har tomonlama yordam berishga tayyorligini bildirdi.
Bundan tashqari, Xerson, Xmelniskiy, Dnepr va Odessa shaharlarida tahsil olayotgan talabalar masalalari diaspora ko‘magida hal etilmoqda.
Ayni paytda Ukraina shaharlari o‘rtasidagi avtomobil va temiryo‘l aloqalari butunlay faoliyatini to‘xtatgan. Bunday sharoitda Ukrainaning sharqiy va markaziy viloyatlaridan vatandoshlarni Polsha bilan chegaradosh Lvov shahriga xavfsiz yetkazishni tashkil etishning vaqtincha iloji bo‘lmayapti.
Ammo mana shu kabi jiddiy xavf-xatarlar bo‘lishiga qaramay, bir guruh talabalar ularni zudlik bilan evakuatsiya qilishni talab etmoqda.
Shu munosabat bilan Ukrainadagi vatandoshlarimizga vahimaga tushmaslik, yolg‘on ma’lumotlarni tarqatmaslik va elchixonaning xavfsizlik bo‘yicha umumiy ko‘rsatmalariga amal qilishlarini qat’iy tavsiya etamiz.
Shu bilan birga, elchixona yaqin kunlarda O‘zbekiston fuqarolarini Ukrainadan xavfsiz olib chiqish uchun barcha zarur choralarni ko‘rmoqda”, – deyiladi xabarda.
Eslatib o‘tamiz, O‘zbekiston tashqi ishlar vazirligi Ukraina hududida 4300 ga yaqin O‘zbekiston fuqarosi borligini ma’lum qilgan. Ular Polsha orqali evakuatsiya qilinadi.